El Centre d'Informació i Desenvolupament Empresarial (CIDEM) va emprendre una nova activitat que pretenia aconseguir la millora del nivell de competitivitat del teixit empresarial català, mitjançant la potenciació de la innovació tecnològica i la participació en nous instruments de finançament per a empreses amb un contingut tecnològic elevat.
Amb aquest objectiu, es feia necessari poder agilitar la modificació dels aspectes funcionals de l'activitat i la composició del comitè executiu del CIDEM.
D'altra banda, es feia també necessari adequar la composició del Consell d'Administració del Laboratori General d'Assaigs i Investigacions (LGAI) a les seves noves necessitats, i ajustar alguns aspectes funcionals de l'activitat d'aquest òrgan i del Consell Assessor.
Atesa la necessitat de modificar la composició dels òrgans rectors del CIDEM i del LGAI per tal d'adequar-los a les noves necessitats, així com ajustar alguns aspectes funcionals de l'activitat d'aquests òrgans i, en concret, del règim de reunions, es va dictar la Llei 7/2000, de 19 de juny, de modificació de la Llei 5/1985, de 16 d'abril, de creació del Centre d'Informació i Desenvolupament Empresarial i la Llei 23/1984, de 28 de novembre, del Laboratori General d'Assaigs i Investigacions.
L'esmentada Llei 7/2000, de 19 de juny, estableix en el seu article 2 que s'autoritza el Govern a modificar, mitjançant decret, la composició dels òrgans rectors i el règim de les reunions establerts per la Llei 5/1985, de 16 d'abril, i per la Llei 23/1984, de 28 de novembre.
La raó del canvi introduït per la Llei 7/2000 en els òrgans rectors, règim de reunions i consells d'administració obeeix a la necessitat de dotar de més agilitat operacional els òrgans rectors d'ambdues institucions per aconseguir un grau més alt d'eficiència en el seu funcionament.
Així, en ús de les competències conferides, a proposta del conseller d'Indústria, Comerç i Turisme, i d'acord amb el dictamen de la Comissió Jurídica Assessora,
Es modifica l'article 8.1 de la Llei 5/1985, de 16 d'abril, de creació del Centre d'Innovació i Desenvolupament Empresarial, que queda redactat de la manera següent:
"La composició del comitè executiu del Centre d'Innovació i Desenvolupament Empresarial està integrat per:
"a) El president, que és el conseller d'Indústria, Comerç i Turisme.
"b) Quatre representants del Departament d'Indústria, Comerç i Turisme: el secretari general, el director general d'Indústria, el director general de Consum i Seguretat Industrial i el director general de Comerç.
"c) Tres membres: dos a proposta del conseller del Departament d'Indústria, Comerç i Turisme, i un a proposta del conseller del Departament d'Universitats, Recerca i Societat de la Informació."
Es modifica l'article 9.3 de la Llei 5/1985, de 16 d'abril, de creació del Centre d'Innovació i Desenvolupament Empresarial, que queda redactat de la manera següent:
"El comitè executiu del Centre d'Innovació i Desenvolupament Empresarial es reuneix almenys una vegada al trimestre."
Es modifica l'article 7.1 de la Llei 23/1984, de 28 de novembre, del Laboratori General d'Assaigs i Investigacions, que queda redactat de la manera següent:
"El Consell d'Administració és l'òrgan de direcció i control del Laboratori i és integrat pel president, que és a la vegada vicepresident del Consell Assessor, pel director general del Laboratori, per tres representants del Departament d'Indústria, Comerç i Turisme, un del Departament de Política Territorial i Obres Públiques i un del Departament d'Universitats, Recerca i Societat de la Informació."
Es modifica l'article 11.2 de la Llei 23/1984, de 28 de novembre, del Laboratori General d'Assaigs i Investigacions, que queda redactat de la manera següent:
"El Consell d'Administració té sessió ordinària si més no una vegada al trimestre.
El Consell Assessor en té almenys una vegada al semestre."
Es modifica l'article 12.1 de la Llei 23/1984, de 28 de novembre, del Laboratori General d'Assaigs i Investigacions, que queda redactat de la manera següent:
"S'entén que el Consell Assessor i el Consell d'Administració del Laboratori són constituïts vàlidament, en primera convocatòria, quan hi assisteixen el president i el secretari o, si s'escau, aquells que els substitueixin, així com la majoria absoluta dels components.
En segona convocatòria, una hora després n'hi ha prou, amb la presència d'una tercera part com a mínim dels membres en el cas del Consell Assessor i de tres membres en el cas del Consell d'Administració, així com el president i el secretari o, si s'escau, aquells que els substitueixin."
Aquest Decret entrarà en vigor l'endemà de la seva publicació en el DOGC.